Parim aeg Eesti majandust aidata on mööda lastud, väidavad rahandusanalüütik Indrek Kuusk ja teadur Margus Eimre.
Riigieelarve defitsiit on vastuoluline teema. Tunnustatud majandusteadlaste arvamused võivad siin kardinaalselt erineda. Suurelt üldistades: üks koolkond väidab, et defitsiit on üldjuhul halb. Teise äärmuse seisukoha järgi on valitsuse defitsiitne kulutamine majanduskasvu kindlustamiseks vajalik.
Majandusteooria peavoolu seisukoha järgi tuleb kasutada vastutsüklilist eelarvepoliitikat. See tähendab, et majanduskriisi perioodil on defitsiit mõistlik, sest aitab turgutada langenud kogunõudlust, siluda tarbimist, reageerida jõulisemalt kriisi mõjul kasvanud abivajajate aitamiseks jne. Kiire kasvu perioodil ei ole defitsiit aga põhjendatud. Headel aegadel tuleks hoopis tasuda rasketel aegadel tekkinud võlgasid. Sellise lähenemise alusepanija oli briti majandusteadlane John Maynard Keynes, tänapäeval on tuntumad keinsistid Paul Krugman ning Joseph Stiglitz.